Tehostettu ulkomaalaisvalvonta Suomen ja Ruotsin rajalla Torniossa tuottaa saman lopputuloksen kuin sisärajatarkastusten palauttaminen voimaan, toteavat poliisiylijohtaja Seppo Kolehmainen ja Rajavartiolaitoksen apulaisosastopäällikkö Matti Sarasmaa.

Turvapaikanhakijoiden järjestelykeskuksessa Torniossa työskentelee ensi viikolla jo 40–45 poliisia. Poliisiylijohtaja Seppo Kolehmaisen mukaan yksikkö on koottu useilta poliisilaitoksilta eri puolilta Suomea.

– Valmiuden nosto on aloitettu jo viikkoja sitten ja turvapaikanhakijatutkimusten valmiusryhmää on jo alettu komentaa sinne, Kolehmainen kertoo.

Kolehmainen, Rajavartiolaitoksen apulaisosastopäällikkö Matti Sarasmaa ja sisäministeri Petteri Orpo (kok.) vakuuttivat hallituksen tiedotustilaisuudessa, että nyt aloitettava poliisijohtoinen tehostetun ulkomaalaisvalvonnan operaatio tuo käytännössä saman tuloksen kuin sisärajatarkastusten palauttaminen voimaan.

Järjestelykeskus nopeuttaa palauttamista

Tavoitteena on, että kaikki maahantulijat tavoitetaan puhuttamista varten. Heidät otetaan Tornioon perustettavaan järjestelykeskukseen, josta osa tulijoista voidaan palauttaa nopeasti pois maasta.

– Järjestelykeskuksessa maahantulijat voidaan puhuttaa ensimmäisen kerran, ja jos edellytyksiä turvapaikan hakemiselle ei ole, heidät voidaan nopeasti palauttaa. Vaihtoehtoisesti turvapaikanhakijat ohjataan noin viikon sisällä vastaanottokeskuksiin, ministeri Orpo kuvaili prosessia hallituksen tiedotustilaisuudessa.

Suomessa on herännyt kysymys myös siitä, pitäisikö länsiraja suorastaan sulkea turvapaikanhakijoiden tulon pysäyttämiseksi. Rajavartiolaitoksen apulaisosastopäällikkö Matti Sarasmaa toppuuttelee.

– Tornion kautta tapahtuu vuosittain noin 13,7 miljoonaa rajanylitystä, mikä vastaa koko itärajan vuosittaisia rajanylityksiä. Sellainen määrä edellyttäisi satojen ihmisten työpanosta, Sarasmaa muistuttaa.